মখদুম মৃধার বাসায় দুই সৈনিক মেজর হাকিম আর ক্যাপ্টেন ফৈয়াজ এসেছে। ‘মৌলিক গণতন্ত্রী’ এদের দুজনের তকলিফ নিয়ে ব্যস্ত। ইসলাম রক্ষার জন্য গণহত্যা জায়েজ, এ-গ্রামে হিন্দুদের খোঁজ নেয় তারা। মৃধার ঘনিষ্ঠজন সয়ীদ মাতবর মিলিটারিদের উপস্থিতিতে অস্বস্তি বোধ করলেও মৃধার পাকিস্তান ভক্তির ইতিহাস ওদের সামনে গদগদ হয়েই শোনে। খানাপিনার আয়োজন হয় মৃধাবাড়িতে। খাবার পরিবেশনে তার দুই মেয়েকে পরিচয় করে সৈনিকদের কাছে। মেজরদ্বয়ের স্তুতিবাক্যে গদগদ হয় মৃধা। সয়ীদ মাতবর সারাক্ষণ ভীতসন্ত্রস্ত হয়েই কাজ করে; মিলিটারির আগমনে গোটা গ্রাম স্তব্ধ। রবিয়েল পাটোয়ারীর পঞ্চাশোর্ধ্ব বয়স; মিলিটারির গ্রাম জ্বালানোর খবর সে তাকে দেয়। মৃধা যে-মিলিটারিদের আতিথ্য দিচ্ছে, অত্যাচারীদের নিজের বাড়িতে ঠাঁই দিচ্ছে তার কারণ জিজ্ঞেস করে সয়ীদ মাতবরকে। মখদুম মৃৃধা সাধ্যমতো বিশাল আয়োজন সম্পন্ন করে; পাকিস্তানের জন্য আলোচনার টেবিলে, হুইস্কির উৎসবে ঝড় ওঠে – মন ও মেজাজ মিলিয়ে দুই মেজর ভালোই এন্তেজাম করে; কিন্তু চোখ আঠার মতো লেগে থাকে মৃধা সাহেবের দুই মেয়ের ওপর। খাবার টেবিল ছাড়িয়ে তাদের চোখ গিয়ে পড়ে সাহেলী ও চামেলীর শরীরের ওপর। ‘দুলহিন… আগার শাদী করনা হায় ত মাশরেকী (পূর্ব) পাকিস্তান মে’ – এমন প্রস্তাব দেয় সয়ীদ মাতবরের মারফত। এমন পয়গামে মৃধার দুই চক্ষু চড়কগাছ। যে-মৃধার সারাজীবনের হিসাবে এতটুকু ভুল হয়নি, সে কিনা এমতাবস্থায় মহাসংকটেই পড়ল। সে চেঁচিয়ে উচ্চারণ করে ‘নেহি। মাতওয়ালা (মাতারৎল) কে সাথ হাম লাড়কি কা শাদি নেহি দুংগা।’ মেজর হাকিম ও ক্যাপ্টেন ফৈয়াজ তখন হুকুম দেয় ‘ইসকো এ্যারেস্ট করো। ইয়ে আওয়ামী লীগার হ্যায়।’ সয়ীদ মাতবর সুযোগ বুঝে স্থানত্যাগ করে; অপহরণ করে মখদুম মৃধার দুই মেয়েকে। মখদুম মৃধা নির্বাক তাকিয়ে থাকে :